**Vuokatti Rogaining 24.9.2016**

**Kilpailuinfo 1**

Päivitetty 27.7.2016

Kilpailukeskuksena toimii Heikkilän Pirtti – osoite Otrantie 7B, 88600 Sotkamo. Paikka sijaitsee Ohravaaralla Vuokatin vaarajonojen kupeessa ulkoilureittien äärellä. Kesällä avoinna ovat kahvila sekä kotieläinpiha kun taas talvella latukahvila palvelee hiihtäjiä. Heikkilän Pirtin kautta järjestyvät myös pitopalvelu sekä kokous- ja juhlatilat. Oman suorituksensa jälkeen Vuokatti Rogainingin osallistujat pääsevät nauttimaan pitopalvelun maukkaasta keittolounaasta kilpailukeskuksessa.

Rastipisteitä tulee olemaan 40-45 kappaletta. Kilpailukartan koko ja mittakaava ilmoitetaan myöhemmin, kunhan lopullinen karttatyö ja rastipisteiden varmistaminen on saatu tehtyä. Kilpailualueella tulee olemaan muutamia kiellettyjä alueita, mutta myös joitain maanomistajien kanssa sovittuja kohtia mitä kilpailun aikana saa ylittää. Kilpailualueella sijaitsevan junaradan saa ylittää vain tasoristeysten kohdalta. Näitä karttaan merkittyjä alueita osallistujien tulee ehdottomasti noudattaa, jotta tapahtumien järjestäminen tulevaisuudessakin olisi mahdollista.

Kilpailun järjestäjä on neuvotellut edullisempia majoitusvaihtoehtoja Break Sokos Hotelli Vuokatin kanssa. Saatavilla on ”kisahintaan” vaihtoehdot sekä hotellihuone- että lomahuoneistomajoituksesta. Erillinen info tästä edusta tulee piakkoin. Nopeimmille on tarjolla majoitusta myös kilpailukeskuksessa, Heikkilän Kelosta (<http://www.lomarengas.fi/mokit/sotkamo-vuokatti-heikkilan-kelo-a-2-8940?fromMapSearch=true>).

Kilpailusäännöt sekä kilpailuinfo 2 julkistetaan myöhemmin Sotkamon Jymyn nettisivuilla sekä tapahtuman Facebook-sivuilla.

Tervetuloa!